khistorydata/jeongjo-sjw-relations huggingface dataset:
정조 11년
校理魚用謙副校理金履翼宋翼孝修撰洪義浩副修撰申馥等箚曰伏以臣等卽伏見今月二十三日判義禁入侍時擧條批下者始知有原州獄諸賊分等酌處之命臣等相顧愕眙竊不勝憂歎之至噫嘻痛矣今番賊變至兇至憯始也煽動䚹言爲畿湖騷屑之本終焉嘯聚徒黨定期日擧事之計凶檄妖詩謀議狼藉方伯守宰部署分屬聲沃則托其父之在島而做出暗地妖計鎭星則怨國家之稀科而甘爲幕裨拔身交通和應窮凶之跡盡露奔走召募不軌之圖已彰言之膽掉思之骨驚鞫庭訊推旣未得窩窟之窮覈鄕獄察理亦未聞根柢之痛拔畢竟六賊之只施梟示軍律者固知出於警衆牖迷之方而諸賊之訊庭納招俱是大逆結案則以此賊施此律已是失刑之大者也至於商圭卽一賊將而因其徑斃未施常刑輿情憤激尤無可言若夫鉉重則送子求活屬托家眷者已爲劇逆之斷案松大則募人聚黨威喝鄕隣者決非脅從之小醜鎭赫鎭璧則或爛熳參聞爲金鄭交關之階或媒妁交好有書札相通之跡大坤正坤之篤信凶言茂煥淡煥之擬議軍官其餘昌東燧爀等許多干連之類綢繆糾結俱極凶憯大抵今番諸賊雖或有首從之殊而苟非謀逆同參皆是知情不告決不可以鄕曲愚迷之類而有所容貸也明矣方在州獄者則雖待道臣之嚴覈正法而惟彼徑先刑配曉諭放送者則俱不免失之太輕草率究竟寬緩如是臣等竊恐凶孽無以知戢汚俗無以維新使彼一種訛誤之輩數郡納漏之類不知聖意之欽恤徒恃法網之太恢則方來之憂有不可勝言豈不大可懼哉噫近年以來凶逆層生而若其惑衆煽亂民心前後情節如出一串此專由於刑法之每失寬縱而窩穴之未克掃盪故也今此諸逆設鞫之後竊庶幾窮覈到底翦滅無遺而乃反依舊緩治節次從輕凶窩之未覈而徑加了勘逆節之已露而只用軍律其餘參謀之徒竝付罔治之科如是而將何以鋤亂本而定民志乎臣等謂已梟示六賊亟施孥籍之典鉉重松大鎭赫正坤等更加究覈結案正法其外酌處諸囚一傡施以司參謀逆之律斷不可已也取進止答曰省箚具悉如蟻如蝨窮計思濫以怪奇莫測之說胡叫亂嚷古亦有嶺東海西似此獄事早料其如許特以重獄體之意暫付王府按問何足言魁與從乎自今毖惑牖迷之方莫尙於闡正學禁左通六字丕擬布示中外對揚之責更有望於爾等在啓沃之地者矣
정조 11년
大司憲尹師國疏曰伏以臣姿性魯莽言議巽軟初非擬議於風憲之長而祗緣分義是懼不免隨行逐隊而果然當事昏迷自速顚沛臺評峻發罪至刊改淸朝公議臣實拜受至今追思無面可顯臺端一步此生已矣近者銓曹始焉做錯終又檢擬誤恩隨加天牌屢臨而廉防至重鐵限在前咫尺脩門進身無路伏地隕越靡所措躬伏乞聖明曲加矜諒亟許鞶遞仍命選部勿復照擬以重臺閣焉臣旣不以言官自居則不宜贅及他說而事在目下不容泯默大抵今番獄事至凶至妖在囚諸賊苟非謀逆卽是同參獄情嚴祕雖不得其詳然卽以大臣獻議之出於朝紙者觀之有萬可誅無一可生指日擧事部署已定官爵幕裨排布有素凶謀凶言狼藉鞫招則決不可以首從有所區別於其間矣噫近來世道日壞亂逆層生懲討纔擧凶醜繼出此實無他從前治逆俱失太寬枝葉雖剪根柢未鋤遂使梟獍之徒敢生覬覦以至於此春間畿湖之波蕩誠一變怪此輩之徒黨寔繁隨處譸張可知其此賊之實爲亂源另加窮覈追究脈絡則窩窟之窩窟根柢之根柢不必止此蚩蠢之類而已亦當有到底窮究之處而今此處分雖出於好生安惻之德安知無巨魚漏網亂本自在釀成他日無窮之憂耶思之及此不覺心寒而膽掉梟示之律已是失刑而其他諸賊亦不可徑先酌處伏願聖上穆然深思淵然遠覽更令嚴加究覈施以王法俾無凶徒倖逭之患焉臣無任屛營祈懇之至答曰省疏具悉勿煩卿其勿辭行公
정조 11년
大司諫金翊休疏曰伏以臣於見職豈有一分堪承之望而怵畏義分張皇出肅粗伸叩謝之忱而昨緣賤疾適苦冒犯違傲恭俟郵罰迺者聖度天大例勘猶靳只推命下召牌踵臨固當竭蹶趨承而狗馬之疾一倍越添毒痢無度噤口絶粒種種症形雖不敢仰煩天聽而時月之內實無自力供職之望玆敢隨牌來詣拜章徑歸臣罪至此益無所逃伏乞聖明特垂鑑諒遞臣之職以安私分治臣之罪以肅朝綱千萬幸甚臣不敢以臺職自居而其於目下事有不容泯默者敢此附陳焉噫嘻世變無窮凶賊層出至於今番逆獄而極矣凶言妖詩白地做出募人聚徒指期擧事賊謀狼藉逆節昭著覆載之所難容神人之所共憤固當箇箇嚴覈一一取服明正典刑殄滅醜類而卽伏見金吾擧條下者乃有諸罪人酌處之命大聖人好生之德意臣固欽仰而繼之以憂憤駭歎之至噫今此諸賊迭相和應暗與綢繆陰謀祕計爛熳交通凶肚逆腸小大同情揆以王法自有常刑有不可以論其首從之別施以差等之律也明矣豈以天地之仁遽施雨露之恩乎王章不可終屈輿憤無以夬洩噫彼喆翼等諸逆魁雖以警衆之道特施梟示之律亟命王府依法孥籍斷不可已鉉重鎭赫正坤昌東等諸賊旣命加刑究覈速捧結案則自當次第伏法無容更議松大之奔走募人世復之陰傳凶言賊燧之同參逆謀不卽發告鎭壁之密燒諺札欲掩凶跡茂煥之佯辭軍官明知賊情者俱無容貸之道則不可以次律刑配而止至於大坤縱或老聾淡煥雖曰愚蠢同是知情㷜則爲凶逆之切姻漢復爲凶逆之隣人大則擬議幕裨小則參聞凶謀宜伏常憲有難白放至於趾翰敎誘之說明出逆招縱曰與聞告書渠不發告則知情之罪難逭其律遽然放釋大是失刑梟獍必誅龍蛇難化其中最輕者亦不免知情不告之律者大僚嚴正之議實爲勘斷此獄之第一義三尺不容低昻群凶未可曲貸伏願殿下穆然深思廓揮乾斷亟寢諸罪人酌配及放釋之命更加嚴覈依律處斷俾凶醜無得倖逭亂賊有所懲懼焉臣無任屛營祈懇之至省疏具悉勿煩爾其勿辭察職
정조 11년
判義禁金鍾秀疏曰伏以臣頃以鞫囚諸罪人分等當否事承命往議于時原任大臣登對陳達之後朝始伏見擧條批旨中處分失刑居多驚憤益切忙急求對冀寢成命旣伏承退去之敎玆不得不以文字仰請焉東喆東翼聲沃得謙武重鎭星等六賊雖已咸伏邦刑梟示之律猶不如肆市之夬洩輿憤而從前大逆之用梟示律者孥籍之依法擧行自有已例故自臣府卽已草記方俟允下鉉重鎭赫正坤旣有速捧結案依律處斷之命昌東亦有嚴刑究覈之命姑不容瀆陳而至於酌處諸囚無非必誅罔赦之類如鎭璧漢復燧㷜茂煥淡煥趾翰大坤雖其情跡之最輕者未有不應於知情不告之文者而最是松大之受指募人威脅恐動世復之凶言陰謀爲諸賊倡者尤非可以擬議於傅生者則雖以天地好生之德寧容一例寬貸使王法不行乎噫世道一下倫彝先喪亂逆之生無歲無之此誠擧國臣民腐心痛骨處也今番諸賊雖異鄕曲愚蠢多是世家士族妖謊之說白地倡做凶逆之謀暗中排布以至虛張期日脅成部署皆由於中懷逆心伺釁作變者寔繁其徒隨處響應而然也嗚呼此天地間一大世變也一種梟獍之腸旣非德敎仁恩所可感化則此等自就天誅之類有不可不隨現隨勘用一切之法然後方可以折逆萌於未成樹王綱於將墜奈之何處分之寬縱闊略一至此耶前後逆獄之過於平反久已爲國家無窮之憂至若此獄乃是來禽之自投網者則雖以成湯解三面之德恐無所施其仁矣噫嘻剋日稱亂固是此輩假托誑惑之語而設大逆不道之律原不以造謀與擧事有間則知情不告之律亦豈獨以只造謀未擧事而有間乎伏乞聖明亟加三思更賜處分焉臣於治疏將上之際得伏見察理使啓本中判下者有諸逆支屬一竝爲奴韓光龍柳聖喆嚴刑放送之命東伯啓本中所判下又有正坤爲奴昌東定配之命臣尤不勝愕眙之至逆孥之止於爲奴坤昌之減死酌處已是法外況龍喆之爛熳參聞於喆翼凶謀渠旣輸款則只貸一律尙云太寬徑先決放初非可論亦願亟命反汗焉臣無任屛營祈懇之至答曰省疏具悉伊日旣示意卿勿更煩
정조 11년
丁未七月三十日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命讀公事仁浩讀奏命書判付訖又命書察理使狀啓判付訖命退承史以次退出
정조 11년
丁未七月三十日初更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書右相疏批又命書各道回啓狀啓判付訖命書傳敎曰守令多窠政官待開門牌招開政命退承史以次退出
정조 11년
行都承旨沈豐之坐直行左承旨黃昇源坐行右承旨申大謙坐左副承旨朴天衡坐直右副承旨洪仁浩坐同副承旨南鶴聞坐注書金孝建仕直一員未差假注書趙台榮仕事變假注書尹寅基仕
정조 11년
沈豐之啓曰藥房都提調洪樂性副提調沈豐之有稟定事來詣請對矣傳曰向筵已有下敎不必請對稟定更待下敎
정조 11년
申大謙啓曰來初五日朝參日次矣敢稟傳曰停
정조 11년
申大謙啓曰禁衛營將官來言今日本營軍兵日次私習云矣敢啓傳曰知道
정조 11년
申大謙啓曰御營廳將官來言今日本廳軍兵日次私習云矣敢啓傳曰知道
정조 11년
沈豐之啓曰抄啓文臣親試初二日爲之事命下矣處所以何處爲之乎敢稟傳曰便殿爲之
정조 11년
沈豐之啓曰明日抄啓文臣課講時何承旨進去乎敢稟傳曰右副承旨進去
정조 11년
有政吏批判書吳載純進參判李秉模內閣進參議曺允大進行都承旨沈豐之進以李度默爲工曹參判沈有鎭爲同敦寧鄭昌順爲觀象監提調洪述祖爲司僕僉正黃延祚爲造紙別提尹龜錫爲金浦郡守典牲提調金履素仍任事承傳校書博士單金致簡兼養賢直長單朴暉前郡守田德雨今加嘉義壯勇衛崔誡道駕前姜碩儁已上今加嘉善賞加
정조 11년
以鳳山郡守望筒傳于黃昇源曰旣有文臣擇差之命必以武臣擬入似未及聞知之致亦極駭然從重推考
정조 11년
再政李鼎揆爲鳳山郡守
정조 11년
兵批判書李𡊠進參判李在學未肅拜參議柳誼入直進參知李師濂病左副承旨朴天衡進啓曰全羅兵使今當差出而擬望之人乏少同道水使及他道水使中竝擬何如傳曰允以沈爲全羅兵使僉知三單金恩德朴弼彦李再華副司直沈命德成德朝副司果李廷恢副司正尹寅基竝單付
정조 11년
洪仁浩以義禁府言啓曰黃海監司金思穆狀啓據刑曹粘目判付內當該地方官先罷後拿事命下矣當該地方官鳳山郡守兪彦脩時在任所云依例發遣府書吏交代後拿來何如傳曰允
정조 11년
洪仁浩以戶曹言啓曰卽接廣倉所報則因傳敎自三月至八月合六朔祿俸輸納次倉官進去于東大門外判府事趙璥所住處則以爲屢蒙恩命末由祗受惶恐隕越恭俟譴何云祿俸不爲領受何以爲之敢啓傳曰令倉官更爲輸送
정조 11년
丁未八月初一日辰時上御重熙堂承旨入侍時行都承旨沈豐之記事官金孝建李相璜金祖淳以次進伏訖上命書傳敎曰左承旨馳詣文廟奉審摘奸以來又命書榻敎曰抄啓文臣親試初二日爲之命退諸臣以退出
정조 11년
行都承旨沈豐之坐直行左承旨黃昇源坐右承旨李時秀坐直左副承旨朴天衡坐右副承旨洪仁浩坐同副承旨南鶴聞坐注書金孝建仕直一員未差假注書趙台榮仕事變假注書申光岳仕
정조 11년
南鶴聞啓曰卽伏見慶尙監司金光默狀啓則農形雨擇事係時急而二十二日封發之啓今始來到許久稽滯誠極未安該道道臣推考警責何如傳曰允
정조 11년
洪仁浩啓曰大司憲尹師國牌招啓辭未下執義趙錫穆掌令權坪吳著持平沈銖吳彦敎俱在外監察茶時之意敢啓傳曰知道
정조 11년
沈豐之啓曰文講合設於來朔製述而武講則文製日代以試射日字來月更稟事命下矣文臣製述以何日爲之乎敢稟傳曰初四日爲之
정조 11년
傳于沈豐之曰都承旨馳詣社稷奉審摘奸以來
정조 11년
傳于黃昇源曰課講入侍
정조 11년
洪仁浩啓曰事變假注書尹寅基身病猝重勢難察任今姑改差何如傳曰允
정조 11년
以尹寅基改差代申光岳爲事變假注書
정조 11년
以校理沈能翼修撰沈晉賢副修撰尹序東牌不進罷職傳旨傳于沈豐之曰只推
정조 11년
以正言徐有鍊牌不進罷職傳旨傳于洪仁浩曰只推
정조 11년
黃昇源以都摠府言啓曰今日入直內三廳武兼禁軍及軍兵等當爲中日習射而社稷大祭齋戒相値不得爲之之意敢啓傳曰知道
정조 11년
丁未八月初二日卯時上御重熙堂抄啓文臣親試課講入侍時行左承旨黃昇源左副承旨朴天衡右副承旨洪仁浩同副承旨南鶴聞假注書趙台榮記注官李宗烈承膺祚以次進伏訖上曰都承旨右承旨入侍出榻敎賤臣承命出傳行都承旨沈豐之行右承旨申大謙以次進伏上曰都承旨已爲傳香乎豐之曰姑未傳香矣上曰退出傳香後更爲入來豐之承命退出上曰試官李判府事有頉代以吳載純爲之卽爲入來事分付仁浩承命出傳親試試官一提學金鍾秀檢校提學吳載純直提學李秉模檢校直閣金憙直閣鄭大容待敎尹行任等以次入就階下引儀唱試官與抄啓文臣行四拜禮鍾秀等率抄啓文臣韓商新等行拜禮訖鍾秀等陞殿進伏上命秉模書表題仍命懸題訖豐之還入進伏上曰都承旨馳詣受香所奉審摘奸以來豐之承命退出上命開講檢書官呼韓商新等以次進講講訖上曰試官姑爲退去捧券後入來科次可也鍾秀等退出豐之進伏奏曰臣承命馳詣受香所奉審則俱爲無頉矣命書傳敎曰右承旨許遞前望單子入之待下批牌招察任又命書傳敎曰未下直閫帥守令皆令今日辭朝上曰下直閫帥守令入侍出榻敎賤臣承命出與慶尙兵使李潤禧蔚山府使兪漢緯偕入進伏上各詢職姓名訖上曰方今嶺南異於他道爾等下去毋或騷擾惕念爲之可也命潤禧等先退上曰試官入來考券事分付賤臣承命出與鍾秀等偕入進伏上命考試考訖命書等第三下洪義浩等以次出榜訖命退諸臣以次退出
정조 11년
行都承旨沈豐之坐行左承旨黃昇源坐右承旨李時秀坐左副承旨朴天衡坐右副承旨洪仁浩坐直同副承旨南鶴聞坐直注書金孝建仕一員未差假注書趙台榮仕直事變假注書申光岳仕
정조 11년
黃昇源啓曰同敦寧沈有鎭除拜後過三日不爲出肅依定式推考警責仍卽牌招察任何如傳曰允
정조 11년
洪仁浩啓曰風雲雷雨祭終獻官鄭萬始方在罷散中何以爲之敢稟傳曰敍用
정조 11년
以咸鏡監司狀啓長津設邑時不可不及時變通撮其大略倣節目之例條列馳啓事傳于洪仁浩曰觀此條陳極爲該詳雖令覆處無容更議竝依狀辭施行設邑之後難付生手且時倅了了足堪設施自今朔始計準邊地瓜限後直擬水使此乃久任責成期有實效之意也以此嚴飭該倅使之悉心措置諸般稅役旣依茂山例皆限十年則外此侵漁之端另加禁戢可期成聚令道伯別立科條申明知委進上物種旣限十年勿封則況上營卜定乎十年內違越朝令者當該監兵使當以贓汚論以此載之本道暗行御史齎去節目事令廟堂知悉
정조 11년
有政吏批判書吳載純內閣進參判李秉模進參議曺允大差祭右承旨李時秀進啓曰判書吳載純內閣進參議曺允大差祭小臣獨政未安何以爲之敢稟傳曰仍爲之
정조 11년
黃昇源以吏批言啓曰內資寺奉事柳師模呈狀內矣身日前重患挾食委頓床笫時日之內無望起動實難供職斯速變通云今姑改差何如傳曰允
정조 11년
以李晉秀爲內資奉事南溟學爲鎭岑縣監領議政金致仁左議政李在協以上復拜相職事承傳長津府使單李健秀設邑事承傳承文都提調領議政金致仁左議政李在協啓曰坡州牧使今當差出而本州以防禦重地不可不擇差他道守令竝擬何如傳曰允
정조 11년
以尹宗彦爲昌陵令徐敎修爲宗廟副奉事吳載重爲坡州牧使李漸運爲長淵縣監禮曹正郞李宗烈兵曹佐郞李重相換事承傳
정조 11년
兵批判書李𡊠進參判李在學未肅拜參議柳誼入直進參知李師濂病右副承旨洪仁浩進
정조 11년
李時秀以兵批言啓曰領中樞今方有闕依例從座目判中樞鄭存謙陞付之意敢啓傳曰知道
정조 11년
兵批啓曰忠淸水使今當差出而擬望之人乏少他道守令竝擬何如傳曰允領府事單鄭存謙以金漢謙爲忠壯將洪仁默爲忠淸水使同知單申大謙副司果趙華錫僉知單李弼培
정조 11년
傳于沈豐之曰明日專經文臣講製專經武臣試射更待下敎
정조 11년
事變假注書申光岳書啓臣敬奉聖批馳往傳諭于西部盤松坊菌匠里契議政府領議政金致仁所住處則以爲臣纔上附奏略控危懇體下之仁翹首以俟卽又近臣儼臨恩言鄭重不唯不加之罪論之以二字深引之過仍令入城視事開釋慰勉逈出尋常有非釁罪如臣所敢承當至於箚批中不敢聞之敎人臣負此何以自立衷情抑塞惟願溘然臣本病之外纔經關格危症幾殊而甦膈氣乍開而頭痛尙劇百骸困頓而神識迷錯稍竢少間謹當冒入文字仰請處分云矣敢啓傳曰知道
정조 11년
左副承旨朴天衡書啓臣敬奉聖諭馳往傳諭于西部盤松坊菌匠里契議政府領議政金致仁所住處則以爲臣耄昏鈍滯臨事顚錯妄守迷執積逋嚴命是其罪誅殛猶輕而天地之仁曲加涵貸畢境薄勘止於遞免罰不蔽辜轉益懍蹙泥首訟愆跼蹐靡容千萬不自意相職復拜之命遽下此際繼又近密之臣臨宣聖諭所以責勉而開誨之者反復諄勤十行縷縷臣雙擎九頓汗淚交逬仰感俯怵置身無地是何臣罪則罔赦而聖眷之愈隆也噫臣之衰憒無似固不合更玷台司而此猶不敢猥自煩陳惟是釁負至重有非一番遞職所可勘過而況今新命以臣代臣其間爲日曾未一望則便與初不遞職等耳尙可謂之罪其罪而伸國法乎此非但臣之言國人之言必皆如此憑恃恩命戴罪冒進固非臣分之所敢出而其爲無忌憚又如何哉抑臣自承僚相箚批中二字之敎魄褫膽掉五內失守人臣而有是則無將不敬未足爲喩至今食息亦云頑甚尤何敢擬議於官職去就之際乎日夕泣血如窮無歸惟願遄被當被之律少贖其罪云矣敢啓傳曰知道左相則欲以文字一番承批後當造朝云卿之以向日左相批中二字如是深引誠過矣今因書啓始覺尙留城外處義尤過矣卿須卽日入城仍卽出而視事事遣史官傳諭
정조 11년
同副承旨南鶴聞書啓臣敬奉聖諭馳往傳諭于南部勳陶坊鑄字洞契議政府左議政李在協所住處則以爲臣事端由己郵罰獨逭惶愧悶蹙略陳微懇獲蒙天地之仁特許鞶帶之褫竊自幸退守賤分攢祝聖澤而已千萬匪意相職復拜之命忽下於屛伏悚息之中繼而近侍之臣臨宣聖旨委曲懇摯丁寧開諭擎讀未半益不覺惶汗之沾背如臣無似固不宜復玷於三事之列而又況有罪而未勘蒙恩而未謝則今何可徒恃寵靈晏然爲冒進之計哉謹當追入文字悉暴情實以俟處分云矣敢啓傳曰知道
정조 11년
以李熻囚單子傳于洪仁浩曰時囚滯囚可悶未照律諸囚皆令明日勘放此囚以口招擧行待判下仍爲照律
정조 11년
傳于洪仁浩曰承旨房仍
정조 11년
以張錫胤囚單子傳于洪仁浩曰附過放送
정조 11년
以原春監司狀啓罪人商延家屬徑放不可輕議事傳于洪仁浩曰商延旣不伏法則家屬放與不放只當依朝令擧行設令用法追後捉來元非難事依下敎擧行事回諭
정조 11년
以原春監司狀啓罪人正坤酌處之命不得擧行仰請反汗事傳于洪仁浩曰朝筵問察理使不出所料正坤酌處依前下敎擧行卿之上疏還下送事回諭正坤押付時別定將校仍以祕關嚴飭防守之意成送于全羅監司處準授該道後原校還來事知悉擧行事回諭
정조 11년
傳于洪仁浩曰坐直承旨持留院公事入侍
정조 11년
以慶尙監司狀啓蔚山府使沈公藝身死事傳于洪仁浩曰罪名蕩滌
정조 11년
沈豐之以景慕宮郞廳以都提調意啓曰太常紅杮今方薦新於本宮而宮苑紅杮自今年始爲結實若干顆亦合薦新而姑未成熟將待霜後薦獻之意敢啓傳曰知道
정조 11년
李時秀以兵曹言啓曰卽接宗廟入直部將牟應麟牒報則宗廟西邊墻垣舊築十間許因雨頹圮云令繕工監爲先以杻把子堅實圍排待晴卽爲修築而亦令漢城府座更依例定送巡邏營門則申飭校卒使之眼同嚴加巡察之意分付何如傳曰允字內營門將臣進去各別堅實樹柵坐更則勿把墻內以本署部將所領鄕軍三名除出把守自本曹結給依接所墻外則亦以衛軍三名輪回守直結幕依接待快晴擇日修補可也
정조 11년
李時秀以兵曹言啓曰卽接西所衛將黃千一牒報則明禮門東邊宮墻四間許今日因雨頹圮云爲先令紫門監以杻把子及長木堅實圍排把守軍則與前日頹圮處不甚相遠以前把守限修築間更加嚴飭一體晝巡夜察之意分付何如傳曰允
정조 11년
李時秀以備邊司言啓曰本司武郞廳梁垸尹芮基奔走勤仕已滿十五朔依例六品遷轉事捧承傳施行何如傳曰允
정조 11년
洪仁浩以訓鍊都監禁衛營御營廳言啓曰東廟內墻六間許頹圮處先已畢築南廟正殿南墻十間許頹圮處今日畢築之意敢啓傳曰知道
정조 11년
李時秀以訓鍊都監言啓曰明禮門東邊宮墻四間許因雨頹圮處把守軍則與前頹圮處不甚相遠以前把守限修築間一體晝巡夜察事自兵曹草記矣前頹圮十三處把守金虎門軍六名局出身一人率領巡察而局別將親自檢飭矣使之仍前輪回晝夜警巡之意敢啓傳曰知道
정조 11년
洪仁浩以禁衛營言啓曰依兵曹草記批旨臣有大馳進宗廟西墻頹圮處看審後令繕工監各別堅實樹柵之意敢啓傳曰知道
정조 11년
正言徐有鍊疏曰伏以臣之庸愚譾劣不近似於言責之任固已聖鑑之所俯燭而伏況稟賦脆弱素多疾病時値換節夙症復發頑痰塞胸飮啖全廢束帶趨列實非可堪而除命之下怵畏義分雖不得不一肅恩命數次詣臺目今症形轉益添加嘔泄竝作神息昏綴奔走供職勢有末由天牌荐臨輒敢違傲惶懍震越靡所容措伏乞聖慈俯垂矜察亟降鐫削之命仍治逋慢之罪以肅朝綱以安賤分不勝幸甚臣於乞免之章宜不敢贅及他說而愚憤所激不容泯默敢此略陳焉臣於今番諸罪囚酌處之命竊有所萬萬驚惑者近來獄情嚴祕諸賊之脈絡終始雖未能詳知而只以朝紙上收議擧條批下者觀之東喆以下十三賊皆是妖言根柢逆謀窩主趙燧以下七賊若非謀逆同參卽是知情不告大抵此輩之煽動凶言誑惑衆心部署預定之謀指日擧事之說交通和應爛熳綢繆陰圖密計之暗中排布者至凶且憯矣十三賊之爲根柢窩主者已無可論而雖以其七賊言之大而參謀小而知情則國家用刑皆自有應施之律而畢竟處分不過東喆東翼聲沃得謙武重鎭星等之梟示鉉重鎭赫之捧結案正坤昌東之嚴刑究覈而已其餘諸賊或爲奴或爲刑配而止又或至於放送而爲平民嗚呼不意聖明之世乃有此失刑之大也逆謀窩主同參知情何等罪惡而三尺之嚴其可低昻於其間耶察理使啓本及東伯啓本之判下者臣未之得見鉉重鎭赫之正法與否姑未知之而卽伏見判金吾疏本始知有諸逆支屬爲奴之命正坤昌東酌處之擧臣於是尤不勝愕眙憂歎之至六賊之梟示已不如肆市之律而特出於警衆牖迷之道則若其孥籍之典斷不可已者也至於正坤之篤信通謀昌東之切姻同參何莫非罔赦之罪而反置之減死之典則其可曰國有常刑乎噫嘻近年以來人心陷溺世變層疊怪鬼嘯聚之輩無歲不有式月斯生此莫非王綱太恢亂賊無懼之致非不知我聖上好生之德必欲以鎭安爲務而龍蛇無可化之期梟獍非革心之物寬縱闊略一向如是則臣恐日後無窮之憂不知至於何境也伏願聖上淵然深思赫乎明斷已梟示諸賊一竝施以孥籍之典其餘群凶之酌處者亟寢成命更加嚴覈竝施當施之律焉臣無任激切屛營之至省疏具悉勿煩爾其勿辭察職
정조 11년
乾隆五十二年丁未八月初三日事變假注書申光岳內需司草記啓昭儀房移來司屬田畓三十結四十八負七束壽進宮田畓六十八結十負一束竝在於平安道博川郡而壬寅癸卯年間奸民朴昌彦金九鍊等或稱民畓或稱閑土或謂淸城府院君家立案處而陳告呈狀不一其端故其時自本司累次草記連伏承判下自戶曹及刑曹査實覆啓後右漢等照律定配甲辰年又自本道宮土來歷及結數査決狀聞判下敎是後戶曹及刑曹決立案文跡亦爲昭在年年無弊收捧矣今者淸城府院君家奴太云爲名漢白地闖出欲奪莫重公庄之計誣呈刑曹則該吏不察前後決折之文跡本司田畓三十結四十八負七束內二十四結零兺屬之本司其餘五結零及壽進宮田畓六十八結十負一束內二十三結零兺屬之該宮其餘四十五結零依癸卯題辭樣以決給於淸城府院君家奴太云處落訟侤音今七月二十七日已捧於導掌處云年久公庄甲辰年決給文書如是照然而將至於見失之境此意移報刑曹太云等欲奪公庄之罪照律重勘之意惶恐敢啓傳曰曾以此事屢次按査自戶曹査實又自刑曹査實伊後又命備堂査問本道至於成給立案者朝家刑政無或有一分貽弊於民間也觀此草記所謂班戶之如是作俑大關紀綱淸城家基長物故之後近無成立之人則作俑者果何人況該吏纔經向者處分後又欲無難行惡於啓下決結之事渠輩所爲已可謂殺無赦且況刑官之甘聽下吏慫慂右袒基長家事殊可訝也不可以事屬宮房庄土尋常看過淸城家所謂作俑人及該吏等令該曹嚴査啓聞此非循例草記批旨其在宮府一體之意何可還下本司直下政院使卽頒布以此知悉刑曹啓目判書尹蓍東進參判洪檢進佐郞李果進啓辭內昭儀房移來司屬田畓三十結四十八負七束壽進宮田畓六十八結十負一束竝在於平安道博川郡而壬寅癸卯年間奸民朴昌彦金九鍊等或稱民畓或稱閑土或謂淸城府院君家立案處而陳告呈狀不一其端故其時自本司屢次草記連伏承判下自戶曹及刑曹査實覆啓後右漢等照律定配甲辰年又自本道宮土來歷及結數査決狀聞判下敎是後戶曹及刑曹決立案文跡亦爲昭在年年無弊收捧矣今者淸城府院君家奴太云爲名漢白地闖出欲奪莫重公庄之計誣呈刑曹則該吏不察前後決折之文跡本司田畓三十結四十八負七束內二十四結零兺屬之本司其餘五結零及壽進宮田畓六十八結十負一束內二十三結零兺屬之該宮其餘四十五結零依癸卯題辭樣以決給於淸城府院君家奴太云處落訟侤音今七月二十七日已捧於導掌處云年久公庄甲辰年決給文書如是昭然而將至於見失之境此意移報刑曹太云等欲奪公庄之罪昭律重勘之意惶恐敢啓傳曰曾以此事屢次按査自戶曹査實又自刑曹査實伊後又命備堂査問本道至於成給立案者朝家刑政無或有一分貽弊於民間也觀此草記所謂班戶之如是作俑大關紀綱淸城家基長物故之後近無成立之人則作俑者果何人況該吏纔經向者處分後又欲無難行惡於啓下決給之事渠輩所爲已可謂殺無赦且況刑官之甘聽下吏慫慂右袒基長家事殊可訝也不可以事屬宮房庄土尋常看過淸城家所謂作俑人及該吏等令該曹嚴査啓聞此非循例草記批旨其在宮府一體之意何可還下本司直下政院使卽頒布以此知實事傳敎是白有亦推考次丁未八月初四日奴太云年四十九白等汝矣上典昨年作故今無家長則自來見存之田土猶難如前推尋是去等今此博川筒田畓本是屢經行査已爲決折之土地則汝矣身幺麽無知覺之漢必不敢生心於更訟橫挐之計是如乎此必非汝矣身所可獨辦之事其嗾囑作俑者必有其人設計行事者亦有其逕當初之謀議起訟果是何人是旀夤緣得決又是誰某是喩嚴問之下毋敢隱諱從頭至尾一一直告亦推問敎是臥乎在亦奴矣身以金基長之奴子多年仰役而昨年正月矣上典喪出之後奴矣上典家下往于廣州農庄故奴矣身亦爲隨往使喚是白乎所矣上典家聯姻是在楊州居李寅煥自前往來於矣上典家是白加尼去月念後適又來到於矣上典家則內上典分付於奴矣身曰以博川筒畓事將欲起訟汝須持此文券隨往李寅煥一從其指揮起訟云云乙仍于奴矣身則愚迷所致不知東西隨寅煥上京果爲呈詐於本曹是白遣所納原情段李寅煥書給故矣身則只爲呈納而已訟理之曲直作俑之誰某矣身全然不知是白置李寅煥處査問敎是則其間事實自可洞燭是白如乎從實納招相考處置敎味白齊同日幼學李寅煥年四十七白等汝矣身以何處何許人不守本分非理牟利之事如是擔當者誠極無據是如乎今此博川郡泥生田畓卽地部之所査實本曹之所更覈籌司該道之所關問完決者則朝家之於此訟或恐貽一毫民弊前後屢査終歸公決敎是則今此汝矣身之又復橫起作俑締結無家長士夫家奴子至於相訟作拿之境者究厥所爲萬萬痛駭今者特敎推問事體自別兺不喩汝矣身等前後奸狀已盡綻露雖欲欺瞞其可得乎當初覬覦設計慫慂得決之委折毋敢一毫粧撰從實直告亦推問敎是臥乎在亦號牌相考爲白乎旀矣身本以楊州地人時或寓居于京中而與金基長家有所聯姻自前來往故金家曾於癸卯年以博川筒畓事相訟於本曹時矣身亦在其家熟知本訟之顚末是白如乎日不記去月念後適往廣州金基長家則基長以身故之故自內間傳及於矣身曰吾家博川筒畓又欲起訟而汝旣稔知其委折持文券率吾家奴上京起訟於法司亦爲白去乙矣身依其言與太云同爲上京而癸卯相訟時本曹書吏金千彬以其時色吏往來於金家故矣身與之面熟矣今番來見千彬曰此訟若得捷當有什一之例給云而使之受狀題納原情是白乎則堂上一依癸卯處決施行是白如乎矣身則本以愚迷之氓全眛其後甲辰年屢査公決之事只依金家之所托敢復起訟之罪死無所惜是白乎矣至於作俑設計夤緣得決一款實爲瞹昩是白置據實納招相考處置敎味白齊本曹書吏金千彬年五十四白等汝矣身身爲曹吏年久隨行則凡干訟體宜無不知之理而迺者博川筒訟案自是屢行按査已經決折者則更訟一款非所可論是去乙汝矣身敢生分利之計締結非類瞞告官長至於反訟者究厥情狀萬萬痛駭是如乎起訟之家旣無家長則汝矣身從何蹊逕受此所志是喩所志旣受則必有符同弄奸之人其間綢繆同謀之節次一一直告爲旀此訟非比小可卽是許多結土地之事則汝矣身所受賂物亦必不少未知爲幾許數是喩今此査問事體嚴重毋敢一毫飾詐從實直告亦推問敎是臥乎在亦號牌相考爲白乎旀今此博川筒畓訟事癸卯年分矣身以該吏擧行往來於金佐郞基長家時與李寅煥果有顔面矣去月二十六日寅煥來到曹門外使太云要見故矣身卽爲出見則寅煥以爲博川筒畓事金家更欲起訟而本家托我幹事故所志及舊券玆以持來汝其着實擧行終若得捷則所謂例給之物當爲不少云故矣身依其言呈所志於參議堂上前兩隻原情後考閱癸卯訟案依癸卯年處決擧行導掌處捧侤音事題下乙仍于矣身依題辭導掌處卽捧侤音是白乎矣今番處決則宮房所管田結之外餘結之起墾者決給於金家導掌輩不得橫侵之意循例決折是白如乎至於符同幻弄綢繆同謀事段寅煥之外更無他人是白遣受賂幾許事段寅煥不過以事成後優給之意牢約而初無多少間先捧之事是白乎所矣身以本曹下吏全眛甲辰處決之事只貪寅煥厚遺之言不善告官致此更訟而聽理矣身罪狀萬死無惜是白置遲晩納招相考處置敎味爲等如各人等招辭是白置有亦金奴太云則蠢蠢鄕漢全無知覺反爲李寅煥之使喚而已無足可以推問是白遣李寅煥則出入金家稔知癸卯相訟之事故流涎朶頤欲爲霑漑者厥惟久矣乘其家長之無人本訟之姑停慫慂其家符同該吏闖出作梗或冀其僥倖得決要爲分利之計者究厥情狀誠極巧惡是白乎旀金千彬段身爲曹吏隨行亦已年久則如此大訟所當詳審擧行是白去乙甲辰立案旣經道査與曹決而佯若不知締結寅煥敢生優數得利之慾肆然起訟不辨曲直經捧侤音於不干之該宮導掌者論其罪犯萬萬痛駭是白如乎竝自臣曹固當照律重勘是白乎矣旣有嚴査啓聞之命上裁何如啓下行査事體雖曰至重幺麽宮庄事何必如是盤問而所關自有重於啓下査事故耳癡奴蠢氓何足責也曹吏所爲極爲頑惡亦何足責也竝分等勘處此蓋只示不欲泛然看過之意以此知悉爲良如敎
정조 11년
丁未八月初三日卯時上御重熙堂右承旨入侍時右承旨李時秀記事官金孝建李相璜金祖淳以次進伏訖上曰獄情別無眞的端緖否時秀曰反復究覈多岐廉探終不得做言做謀之根柢窩窟尤爲痛惋矣上曰今則人心庶可鎭定否時秀曰春間則民間汹汹驚散殆乎十室九空自東喆等逮捕之後稍爲安頓矣臣於此事有所仰奏之事矣上曰仰陳可也時秀曰臣於今番按査時聞於忠堤之間則喆翼諸凶譸張誑惑蓋已數十年之久排布嘯募始自四五月之間至於人民廢農駭竄之境而守土之臣漫不省察致使凶徒恣意煽動無所畏憚此而置之則將何以勵他人而懲後日乎臣非法官律名則雖不敢指的仰奏而堤川前縣監李熻不可無重勘之典敢此仰達矣上曰爾言甚是此而置之則年前河東守豈不冤乎令該府拿問嚴勘可也出擧條上曰右副承旨入侍賤臣承命出與右副承旨洪仁浩偕入進伏上命書傳敎曰都承旨馳詣景慕宮奉審摘奸以來又命書傳敎曰數朔中再遭遜荒豈欠敬禮而然一箚便許亦出推誠信之意西樞例付之後俱未及敦迫欲待事端之稍定此時廊廟一日曠務徒煩酬應領府事金致仁判府事李在協復拜相職又命書傳敎曰俄下傳敎略悉予意大抵專委也故責備責備也故不安於鼎席或有不暇顧者謂之世道人心之難乎則可也予非忽於敬大臣卿必默會予不多誥卿須安心勿辭卽起視事事遣承旨傳諭于領議政又命書傳敎曰事旣由卿予所致慨使卿爲此突兀之擧首揆亦不得辭其責然其本事已先發於筵席予不得不周遮而兩解卿須體予此意卽起視事事遣承旨傳諭于左議政又命書傳敎曰政官牌招開政又命書傳敎曰前此飭敎何如則南壇獻官諸執事俱不擇差事極駭然當該吏曹堂上從重推考此後依筵敎定式擧行無敢違越事更爲嚴飭命退諸臣以次退出
정조 11년
丁未八月初三日酉時上御重熙堂坐直承旨持公事入侍時右副承旨洪仁浩假注書趙台榮記事官李相璜金祖淳以次進伏訖上命讀公事仁浩讀奏訖命書判付又命書傳敎曰持公事入侍坐直閣臣一員隨入載在閣誌蓋爲日省錄考準也今日入侍無端闕參當該閣臣從重推考入侍承旨亦爲推考又命書傳敎曰未下直守令明日辭朝上曰丁未年八月戊申年九月辛亥年九月癸丑年九月丙辰年二月日記持來賤臣承命出持入命退承史以次退出
정조 11년
行都承旨沈豐之坐直行左承旨黃昇源坐右承旨李時秀坐左副承旨朴天衡奉命出去右副承旨洪仁浩坐同副承旨南鶴聞坐直注書金孝建仕直一員未差假注書趙台榮仕事變假注書申光岳仕
정조 11년
沈豐之啓曰右承旨李時秀今日不爲仕進卽爲牌招何如傳曰允
정조 11년
洪仁浩啓曰合辭連日闕啓事甚未安除在外疏批未下外未肅拜呈告人員竝卽牌招何如傳曰允
정조 11년
洪仁浩啓曰大司憲尹師國牌不進執義趙錫穆掌令權坪吳著持平沈銖吳彦敎俱在外監察茶時之意敢啓傳曰知道
정조 11년
洪仁浩啓曰卽者禁府都事來言未照律諸囚皆令明日勘放時囚罪人李熻以口招擧行待判下仍爲照律事命下而判義禁金鍾秀謂有身病次堂例不得擧行云判義禁金鍾秀卽爲牌招以爲開坐之地何如傳曰許遞令次堂擧行
정조 11년
沈豐之啓曰行副司直李文源京畿監司徐有防依下敎來待矣傳曰入侍
정조 11년
沈豐之以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間擇日乎敢稟傳曰十五日卽本陵誕辰日也詣明陵展謁行祭局內諸陵奉審臨時當下敎姑勿磨鍊宿高陽仍詣昭寧園展拜行祭綏吉園展拜還宿高陽翌日還宮外方植炬則勿爲待令依年前例勿設晝停直詣陵所仍爲晝停站治道時用民力者依近例以儲置米會減事分付陵所及宿所勿設假家事一體申飭畿營可也
정조 11년
傳于沈豐之曰今番高陽宿所時設布帳依庚子甲辰年例除之墻垣旣已修築虎網亦依近年例除之以除軍民之弊道路略略修治事分付畿營及摠戎廳
정조 11년
傳于沈豐之曰軍士房承旨與惠堂入侍
정조 11년
傳于南鶴聞曰發遣吏郞諸執事淸齋與否摘奸以來
정조 11년
傳于南鶴聞曰各陵修改以兼監役爲之纔有下敎而整理使臨時下去事分付
정조 11년
傳于洪仁浩曰今番畿營分辦中抹去者勿爲進排仍令備局嚴飭各司俾勿侵漁其中掖庭署兵曹司僕等諸司之誅求殆有甚焉臨時當遣御使考其有弊無弊此意預令備局知委京司及列邑
정조 11년
有政吏批判書吳載純進參判李秉模內閣進參議曺允大式暇同副承旨南鶴聞進以鄭昌聖爲判義禁李周斌爲長寧殿參奉奇象益爲獻陵參奉韓文洪爲麻田郡守
정조 11년
兵批判書李𡊠進參判李在學未肅拜參議柳誼病參知李師濂入直進行都承旨沈豐之進以李大永李星會張益福許韓命祥李文協爲五衛將
정조 11년
傳于南鶴聞曰昨諭略及卿何當上章所愼日間亦果如何玆遣史官諭予延詝之意卿其附奏於史官之回事傳諭于領議政仍以卽日入城之意傳諭待入城回奏
정조 11년
沈豐之以景慕宮提調言啓曰宣傳官所奉開門標信宮司與部將同爲祗受後開門年前特敎定式至今遵守矣昨夜史官出來適値本宮宮司之進參於外位部將初不通告獨爲祗受後獨自開門雖曰新入未諳前例揆以事體誠極該然莫重宮門受敎定式之如是違越有關後弊當該守門部將拿問處之何如傳曰允宣傳官亦爲拿處
정조 11년
沈豐之以弘文館言啓曰校理沈能翼修撰沈晉賢副修撰尹序東旣有只推之命竝卽牌招察任何如傳曰允
정조 11년
沈豐之以吏曹言啓曰今此風雲雷雨祭終獻官前應敎鄭萬始時無職名令該曹口傳付軍職何如傳曰允
정조 11년
李時秀以分兵曹言啓曰慶熙宮西所衛將李漢一所告內興元門北邊宮墻舊築三間許頹圮云令繕工監爲先以把子堅實圍排卽爲修築而巡邏營門則申飭校卒嚴加巡察之意分付何如傳曰允
정조 11년
李時秀以分兵曹言啓曰慶熙宮西所衛將李漢一所告內興元門北邊宮墻二間許又一間許及武德門西邊二間許舊築因雨頹圮云令繕工監爲先以把子堅實圍排待晴卽爲修築而巡邏營門則申飭校卒各別巡察於墻外內巡則前以因傳敎御營廳鄕軍十名定將校分領巡察而今已撤罷矣似當依前擧行而係是軍兵去就自下不敢擅便何以爲之敢啓傳曰座更依前下敎勿爲把定此不過一庫頹圮只令堅實柎柵可也
정조 11년
南鶴聞以司僕寺言啓曰今此明陵展謁仍詣昭寧園時追慕峴碌磻峴德坡峴道路險峻處依前例臨時啓稟以人夫奉駕之意敢啓傳曰知道
정조 11년
南鶴聞以司僕寺言啓曰今此明陵展謁仍詣昭寧園時各差備入把馬磨鍊別單書入而其中驛馬則令兵曹依例知委各驛使之直爲把入何如傳曰允
정조 11년
南鶴聞以兵曹言啓曰今八月十五日明陵展謁仍詣昭寧園展拜時各殿問安及各差備驛馬以忠淸道黃海道驛馬徵用事筵稟定奪矣兩道驛馬補把之數別單書入而各自監營定差使員今月十二日京中逢點事發關知委之意敢啓傳曰知道除抹下數徵用可也
정조 11년
李時秀以訓諫都監言啓曰本局哨官沈應鎭身病甚重勢難察任改差何如傳曰允
정조 11년
南鶴聞以禁衛營言啓曰本營千摠李鎭壁身病猝重勢難察任改差何如傳曰允
정조 11년
洪仁浩以義禁府言啓曰慶尙監司金先默狀啓據刑曹粘內泗川縣監沈能寬移本府處之事允下矣沈能寬時在任所云依例發遣府羅將拿來何如傳曰允
정조 11년
左議政李在協疏曰伏以臣孽由己作罪未蒙勘鞶帶之號曲荷聖念臣方以惶以感亦不敢爲祗肅樞銜之計惟日夕屛息訟愆而已廼者相職復拜之命忽下於千萬夢想之外誕降敷心之諭特開進身之路近侍臨宣瞻聆俱聳有罪賤臣何以得此以首稽地不知所措臣本以千不近萬不似之庸品猥膺千不當萬不堪之職名枚卜之初仰感俯怵守株之微執不固循墻之至懇莫遂伴食中書居然半載于玆矣非不知更控衷悃仰冀體諒而隨逐泯默以至于今者竊自謂駑駘服車力必不振負乘致寇理亦無幸無所事於自圖辭免果然瘡疣莫掩狼狽立至上而至尊貽惱下而元輔獲譴靜究厥由職臣之故論以國體合置重辟而乃反收召不置官職如舊有若協贊承弼非臣莫可者然不謂聖明之世有此乖當之擧也惟彼元輔之耆舊宿望固宜圖任責成俾盡彌綸之策而如臣淺薄混被恩命豈不有傷於綜核之政哉臣固樸愚不嫺方便辭令之發或不審擇事物之接類多逕庭知臣者謂之疎脫不知臣者謂之妄率不但臣之自知如此抑亦淵鑑之所悉燭顧今朝象潰裂國事泮渙聖上之所以責勉群下者必欲其精白一心同寅協恭輔相之所以對掦德意者亦在於洞祛畦畛無所偏係臣雖汚下平日所自期未嘗不以一黨字爲恥則豈忍隨波胥溺反乖初心而其奈氣質之性徑直難化擧措之際冥摘爲病因一參差事端漸大持是以行何往不敗爲臣之計莫若卸解重擔優遊散地退守其自來拙分則在天地陶鎔之德亦不至爲枉物性之歸今若迫之以難强之任責之以難當之事則畢竟顚沛又不當如今日而止雖以覆燾之仁顧復之慈亦安得每每容護之哉披瀝至此不覺涕淚沾襟伏乞聖慈俯賜矜察亟令收還臣議政新誥以卒終始生成之澤千萬幸甚答曰省疏具悉卿懇往事不須追提鼎席備員予日望之卿須安心勿辭卽日肅命聽我面諭仍傳曰此批答遣承旨傳諭期於偕入
정조 11년
沈豐之啓曰左議政李在協處遣承旨傳諭期於偕入事命下矣何承旨進去乎敢稟傳曰左副承旨進去
정조 11년
左副承旨朴天衡書啓臣敬奉聖批馳往傳諭于南部薰陶坊鑄字洞契議政府左議政李在協所住處則以爲臣猥將肝膈之懇敢瀆崇嚴之聽竊謂日月之明容光必照天地之大微物皆遂體諒之恩攢手而俟不意近密之臣儼然辱臨十行聖批反復諄勤諭之以不須追提勉之以日望備員卽日肅命之敎聽我面諭之音俱非無狀如臣負罪如臣所當得者而寵眷之隆渥恩諭之鄭重愈往愈深眇末去就之仰煩聖念何至於此顧今首揆尙在遜荒以臣情地顧何敢獨先冒進而此猶屬臣一己之私義有不暇顧近因換節之交不愼脫着之節重得輪行感疾方此委頓床笫此則承宣之所目覩容俟數日調將方可以趨承恩命第念王人之久滯窮巷尤增惶悶伏乞亟收偕入之命使國體不至屑越則賤分粗安亦得以便意調息惟是顒祝云矣臣旣承偕入之命姑爲仍留之意敢啓傳知道
정조 11년
禁府啓目蔚珍縣監朴文絅口招云云特敎口招之下其所納供漫漶爲說泛稱遲晩所當請刑是白乎矣旣有捧草供以入之命上裁何如判付啓此囚之尙今滯囚果何委折今日一體照律爲良如敎
정조 11년
禁府照目京畿前中軍李尙謙矣判付內便服赴公赴衙俱有朝禁如渠幺麽武弁焉敢以便服赴任乎事旣登聞不可例勘若此則監兵水使以至守令邊將皆將便服上官揆以國體寧有是也嚴加勘律以徵日後罪杖一百受贖告身盡行追奪私罪奉敎依允爲旀議減一等爲良如敎
정조 11년
又照目宣傳官沈公俊矣傳旨內及其打叩亦當先審其假處而矇然不察致此門鑰之不嚴其在徵後之道不可置以不論令該府嚴問處之罪笞四十收贖付過放送私罪奉敎依允爲旀功減一等爲良如敎
정조 11년
又照目兵曹佐郞金珍格矣傳旨內橫本之修葺責在本曹所謂入直郞廳前此若能分明按視執頉趁卽修改則豈有是也以幺麽遐土文官猥叨騎省重任且有飭敎則事事慢忽若此所當重棍汰去而昨夜値坐齋未及決處爲先令該府拿問各別重勘罪杖八十受贖奪告身三等私罪奉敎依允
정조 11년
又照目西道參軍朴祥煥矣傳旨內勿論城內外京山石材之浮取自有法禁而卽聞白雲臺近處以石材浮取人多傳說事甚驚訝或斲起生罅之石或掘取在土之石或如柱石或如陛石間間聚置次次運致莫重京山石材之任意斲之事極驚愕參軍之職不但止止於禁松而已則事在本道字內趁未覺得其冒禁者宜有徵勵之道令該府拿問處之罪笞五十受贖私罪奉敎依允爲旀功減一等爲良如敎
정조 11년
刑曹啓目奴太云等原情云云曹吏導掌自臣曹固當照律重勘是白乎矣旣有嚴査啓聞之命上裁何如啓啓下行査事體雖曰至重幺麽宮庄事何必如是盤問而所關自有重於啓下査事故耳癡奴蠢氓何足査也曹吏所爲極爲頑惡亦何足責也竝分等勘處此蓋只示不欲泛然看過之意以此知悉爲良如敎
정조 11년
丁未八月初四日辰時上御重熙堂禮房承旨與來待諸臣入侍時行都承旨沈豐之記事官金孝建李相璜金祖淳副司直李文源京畿監司徐有防以次進伏訖上曰陵役浩大而何能如是速完文源曰役處比當初所料有除減之事故申飭陵官昨早已畢役矣上曰今秋欲謁明陵仍詣昭寧園展拜計而雨水之後道路修治之節似難及期矣有防曰今年雨水東南道則多有水洄之地姑未修治而西郊則皆沙石之地故無汰落處及期修治似不難矣上命書禮曹草記批旨又命書傳敎曰今番陵幸時隨駕東西班依最少例磨鍊侍衛亦依最少例磨鍊命退諸臣以退出
정조 11년
丁未八月初四日未時上御重熙堂軍士房承旨與惠堂兵曹判書入待時右承旨李時秀假注書趙台榮記事官李相璜金祖淳宣惠廳堂上徐有隣兵曹判書李𡊠以次進伏訖上曰今番外邑植炬特命除減或爲省弊耶有隣曰果除民邑之弊而道路亦不大段修治故尤爲省弊矣上敎𡊠曰別抄例於駕前隨交龍旗先行而近來則不然以致駕前之紛雜今番各別申飭無或如前外他雜人亦爲嚴禁可也𡊠曰十里外斥堠伏兵及傳語軍令守摠兩營各隨地方擧行矣今亦依此擧行乎敢稟上曰近年多從略爲之與傳語軍各年前例抄出更爲稟旨可也出擧條𡊠曰弘化門外留都守摠兩營輪回擧行矣今番則兩營中何營爲之乎敢稟上曰摠戎廳爲之可也出擧條𡊠曰幸行回鑾後隨駕軍兵犒饋近年連以乾物擧行矣今番則何以爲之乎敢稟上曰依近例爲之可也出擧條𡊠曰今此幸行時隨駕營門依定式今春陵行時隨駕營門自當擧行而禁軍及馬步軍幾番幾哨磨鍊乎敢稟上曰訓局步軍八哨馬兵三哨禁營鄕軍五哨騎士三番爲先後廂禁軍四番隨駕可也出擧條𡊠曰在前經宿陵行時挾輦軍四百名餘軍二百名替代矣今亦依此磨鍊乎敢稟上曰今番則挾輦軍三百名餘軍一百五十名磨鍊可也出擧條𡊠曰今番私賑諸人皆已區處而其中全州前僉使張益福以屢次補賑首擧褒賞之人已經入侍至有實職除授之命而臣曹未捧承傳不得擧行何以爲之敢稟上曰無論五衛將同知待窠卽爲調用可也出擧條𡊠曰戊戌年明陵昭寧園展謁時各差備應把驛馬爲一百五匹甲辰年永陵展謁時各差備應把驛馬爲九十三匹而京畿忠淸原春黃海四道分排補把矣今番則何以擧行乎敢稟上曰依甲辰年例爲之只海西湖西驛馬徵用關東則置之此意亦令司僕知悉出擧條上曰驛卒糧米雖自兵曹出給而無一下究云今番則各別申飭善爲出給可也命書榻敎曰政官牌招開政有隣曰經宿幸行時宗廟景慕宮例於前二日遣大臣告由而戊戌八月幸行適値望日後不遠之時兼告擧行矣今番幸行又在望日當日兼告恐合事宜何以爲之敢稟上曰依爲之出擧條命退諸臣以次退出
정조 11년
行都承旨沈豐之坐行左承旨黃昇源坐直右承旨李時秀坐左副承旨朴天衡坐直右副承旨洪仁浩坐同副承旨南鶴聞坐注書金孝建病一員未差假注書申溆仕趙台榮仕直事變假注書申光岳仕
정조 11년
李時秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
黃昇源啓曰大司憲尹師國未肅拜持平沈銖陳疏入啓執義趙錫穆掌令權坪吳著持平吳彦敎俱在外監察茶時之意敢啓傳曰知道
정조 11년
李時秀啓曰御營廳將官來言今日本廳軍兵日次私習云矣敢啓傳曰知道
정조 11년
吏曹口傳政事兼春秋單李宗烈
정조 11년
傳于洪仁浩曰陵幸當前別軍職隨駕者除兼職外任守宮及慶熙宮入直則只是七人前別軍職李晳定配分揀
정조 11년
傳于洪仁浩曰秋到記入格儒生明日來待
정조 11년
傳于朴天衡曰軍士房承旨與行副司直李文源入侍
정조 11년
李時秀以兵曹都摠府言啓曰今日卽是中日日次故臣等來會中日廳試取次開坐而弘化門入直軍兵不爲來待問其委折則哨官李敬大所告內標信祗受然後例爲解出軍兵而今日則初無標信來傳之事故不得擧行云標信頒宣事體莫重軍兵去就師律至嚴則今此宣傳官之不傳標信事未前有大關後弊當該宣傳官令該府拿問嚴處弘化門入直軍兵則請出標信依例試取之意敢啓傳曰知道
정조 11년
以李永喆宋綸源等囚單子傳于洪仁浩曰付過放送
정조 11년
李時秀以兵曹言啓曰本曹入直郞廳今日修掃摘奸時巡審則萬安門南邊墻垣外面數尺許半邊缺落其深不滿數寸許爲先令紫門監以杻把子堅實圍排此與全頹有異把守一款置之何如傳曰允
정조 11년
李時秀以訓鍊都監言啓曰本局哨官趙𡹘時在慶尙道固城地而身病甚重尙未來現改差何如傳曰允
정조 11년
洪仁浩以義禁府言啓曰忠淸道海美縣夢熊驛徒三年定配罪人李晳分揀事命下矣李晳卽爲放送事依下敎直關分付於該縣監之意敢啓傳曰知道
정조 11년
洪仁浩以義禁府言啓曰保放罪人趙雲履依例還囚後照律之意敢啓傳曰知道
정조 11년
禁府啓目會寧府定配罪人閔心爀矣粥米雖無所報醬則初不分給而敢以每口七合樣瞞報營門至於嚴問之下肆然欺誣之狀尤極痛駭本律之外又係一罪更爲拿問處之罪從重論杖一百收贖告身盡行追奪徒三年定配又五年禁錮私罪奉敎不必以反作事及粥米事更爲照律還發配所爲良如敎
정조 11년
洪仁浩以義禁府言啓曰時囚罪人閔心爀照律公事判付內不必以反作事及粥米事更爲照律還發配所事命下矣閔心爀依前罪目還發配所而發遣府書吏押送之意敢啓傳曰知道
정조 11년
禁府照目昆陽前郡守趙雲履矣所犯諸條俵災之不均還錢之那移法外之用罰俱係不法究厥情狀誠極痛駭以此照律罪從重論杖一百流三千里以喪前所犯收贖告身盡行追奪私罪奉敎依允爲旀功減一等爲良如敎
정조 11년
禁府啓目堤川前縣監李熻原情云云傳旨內辭意出問目反復究問則游辭漫漶終不直陳究其情狀極爲痛駭刑推得情何如判付啓除刑推議處爲良如敎
정조 11년
禁府照目蔚珍前縣監朴文絅矣傳旨內渠之所爲萬萬無狀拿處亦敎是白乎旀前左承旨李時秀所啓內進伏之際擧措固已駭怪及其前任高敞時賑穀數爻俯詢之下敢以忘却仰對者尤極駭痛罪從重論杖八十收贖奪告身三等私罪奉敎依允
정조 11년
丁未八月初五日卯時上御重熙堂都承旨入侍時行都承旨沈豐之記事官金孝建記注官承膺祚記事官李相璜以次進伏訖上曰畿伯入侍賤臣承命出與京畿監司徐有防追出進伏上命書榻敎曰麻田郡守當日辭朝又命書傳敎曰今番陵幸時各道監司境上出待置之又命書傳敎曰都承旨左承旨同副承旨分詣受香所奉審摘奸以來命退諸臣以退出
정조 11년
丁未八月初五日酉時上御重熙堂軍士房承旨與行副司直李文源入侍時右承旨李時秀假注書趙台榮記事官李相璜金祖淳行副司直李文源以次進伏訖上曰卿何爲暮還乎文源曰昨詣明陵奉審後暮往高陽郡今朝始詣昭寧園奉審入來故自然抵暮矣上曰沿路治道何如文源曰別無大段修補處矣上曰開東後動駕仍往高陽則不至値暮乎文源曰似然矣上曰自明陵距高陽爲幾里乎文源曰爲二十五里許矣上曰程道雖未滿三十里師行有異勢將早發而亦不可不植炬矣文源曰臣伏承筵敎看審動駕時道路形止則自龍峴下路直抵高陽郡其間五里許潦水未退卒難塡平鑾路所由萬萬未安臣意則自陵所幸行高陽時還從黔巖前路則旣無阻水之慮亦不至大段迃回故敢此仰達矣上曰依爲之若此則出宮時不可無植炬至昌陵站爲之事分付可也出擧條上曰高陽衙舍何如文源曰已爲修理而本邑淍殘勢難獨辦云矣上曰所入物力殘邑不可獨當自戶曹優給物力事承旨出去分付可也上曰沿路禾穀何如文源曰數日日氣淸溫故善爲登熟矣命退諸臣以次退出
정조 11년
行都承旨沈豐之坐左承旨未差右承旨李時秀坐左副承旨朴天衡坐右副承旨洪仁浩坐直同副承旨南鶴聞坐直注書金孝建病一員未差假注書申溆仕趙台榮仕直事變假注書申光岳仕
정조 11년
李時秀啓曰判義禁鄭昌聖除拜後過三日不爲出肅依定式推考警責仍卽牌招察任何如傳曰允
정조 11년
南鶴聞啓曰卽伏見慶尙左水使李章漢今春夏等褒貶啓本則邊將無一人居下殊無嚴明殿最之意推考警責何如傳曰允
정조 11년
南鶴聞啓曰大司憲尹師國掌令權坪未肅拜持平沈銖疏批未下執義趙錫穆掌令吳著持平吳彦敎俱在外監察茶時之意敢啓傳曰知道
정조 11년
傳于沈豐之曰同副承旨率入格儒生入侍
정조 11년
內醫院提調前望單子入之徐有寧落點
정조 11년
玉堂前望單子入之校理李鼎德修撰趙鎭宅副修撰李敬五落點
정조 11년
李時秀以兵曹言啓曰景福宮衛將全信采身病猝重勢難供職呈狀乞遞輪番之任不可久曠改差何如傳曰允
정조 11년
有政吏批判書吳載純內閣進參判李秉模參議曺允大右承旨李時秀進以李益烍爲大司諫金孝眞爲正言兪漢雋爲司䆃僉正徐有年爲司饔直長鄭昌老爲任實縣監尹光顔爲兵曹佐郞兼春秋單吳泰彦
정조 11년
兵批判書李𡊠進參判黃昇源肅拜進參議柳誼病參知李師濂入直進右副承旨洪仁浩進以尹塾爲都摠管全祥直爲景福將李彦默爲忠淸兵虞候副司直李在學前統虞候李東憲今降禦侮忠淸兵虞候李邦運今加折衝同知單安俊
정조 11년
洪仁浩啓曰合辭連日闕啓事甚未安今日政新除授大司諫李益烍正言金孝眞竝卽牌招大司憲尹師國掌令權坪一體牌招何如傳曰允
정조 11년
傳于洪仁浩曰濟州回榜人子入侍
정조 11년
以留都大臣取稟傳于南鶴聞曰領議政留都
정조 11년
洪仁浩以訓鍊都監言啓曰依下敎隨駕武藝別監一百十六人每人六時饌價七錢八分式磨鍊分給之意敢啓傳曰知道
정조 11년
領議政金致仁疏曰伏以臣罪犯罔赦恩荷曲貸遞免薄譴匪罰伊榮逬出都門冀伏王章而尙自幸永缷重擔還地本分生成大德惟日攢手千萬不自意忽伏承重拜台司之命近臣迭辱禮遇鄭重滓穢賤臣何以得此惝怳震駴歷日靡定自臣恩遞僅及旬望以臣代臣職任自如其視未遞相去幾何私心惶蹙已無可言國體苟簡未有與比今以一時之暫解敢諉罪名之已勘晏然趨膺自同無故則其爲放肆又孰甚焉噫平日殿下之於臣所期勉者何如而臣則辜負所視遇者何如而臣則蔑報至於近日事而罪戾彌彰以致聖心煩惱僚相去位苟究其本皆臣之故是宜嚴示譴斥俾勵群工而今反罪之不加畀以宿趼聖上所以庇覆賤臣則誠至矣獨奈隳典憲而駭聽聞何哉臣與僚相半載周旋推心相與雖有一二同異未嘗少失和氣今番薦事亦不過一時意見之差殊夫豈有一毫他意於其間哉惟是冢宰非互對之職人材有或偏之時闊狹之際只當一循公議而已觀於臣前後銓薦可知其無適莫也區區所自勉戒存偏係事無過激期欲一心淬勵至誠贊襄以裨我聖上平明之治而誠信未孚事與心違自取狼狽貽羞朝廷是豈臣本情也抑臣之膠守迷執洊承飭敎而不敢爲奉行之計者臣雖無狀尙敢以己見之中格而全昧君命之至重臣分之至嚴也哉迃滯之見不知通變妄欲倣翰苑敗薦故事守中書流來舊規而不覺其自陷於方命犯分之科莫非臣耄昏顚錯死期將迫之致追思震懍覓死不得念臣受恩兩朝與天無極垂死之年又叨重任絲毫莫效尙此低回每一赴公擧顔先靦畢竟僨事溺職罪實自作而不思懲吹之戒猶復冒進不已則誠恐國家四維由臣而不張此臣之所大懼也至於二字不敢聞之敎關係人臣極罪縱不能卽地滅死以暴其心顧何敢憑藉開釋復廁周行乎深引誠過之聖諭竊想日月之明猶有遺照臣之情事其亦窮且慼矣臣積日惶隘之餘宿疾未差重添關格一經危域眞元耗脫厭厭無陽界意思僅能收召精魂略具文字仰首鳴號於慈覆之下伏乞聖明俯垂矜諒亟命斥退仍許臣三字舊銜俾得自盡其餘年則實天地終始之大惠也答曰省疏具悉卿懇無間然故無所隱向來事今豈必更提大抵君臣之際貴在敷露可戒者包荒卿若念及於此箇事理幡然出膺豈竢竟夕卿須安心勿辭卽起視事仍傳曰此批答昨日傳諭史官傳諭待入城回奏待明朝遣承旨偕來左相家偕來承旨姑爲入來明日進去
정조 11년
沈豐之啓曰領議政金致仁家遣承旨偕來事命下矣何承旨進去乎敢稟傳曰左承旨進去
정조 11년
行左承旨黃昇源書啓臣敬奉聖敎馳往傳諭于北部觀光坊契議政府領議政金致仁處則以爲臣冒上瀝血之章冀被嚴誅猥承敷心之批反侈寵命字字恩言丁寧開曉且以賤陋行止累煩聖念臣莊誦隕越昨還私次卽又喉舌之臣承命偕來口傳下敎二字不敢聞之敎至命改下是尤特恩異數而卽賤臣由鬼爲人之日也北望攢祝曷勝感泣臣雖愚昧粗聞不俟駕之義矣顧何敢更有逡巡而第臣病情自經關格危境氣血俱脫衆症交發粥飮爲命落席㱡㱡殆無生人樣子自量目下萬無自力於升降拜跪之節若得多般調治少可以强則卽當擔舁趨命仰伸叩謝之忱王人之久屈陋巷尤增私心之惶蹙亟先召還千萬顒祝云矣臣旣承偕來之命姑爲仍留之意敢啓答曰知道聞欲從近造朝卿則先爲入來
정조 11년
丁未八月初六日卯時上御熙政堂同副承旨左承旨與入格儒生入侍時行左承旨黃昇源同副承旨南鶴聞假注書趙台榮記事官李相璜金祖淳幼學金履喬進士沈厚鎭姜履元以次進伏訖上下詢姓名履喬仰奏姓名上曰年今幾何履喬曰二十四歲矣上曰爾父今在何處乎履喬曰去月下往淸州矣上曰爲人極嘉矣昇源曰然矣厚鎭等仰奏姓名訖命先退命書榻敎曰玉堂前望單子入之又命書傳敎曰未肅拜兵曹堂上許遞前望單子入之又命書傳敎曰藥房提調李在簡近不仕進整理之任自多擧行許遞前望單子入之待下批牌招察任上曰行副司直李文源與京畿監司入侍賤臣承命出與李文源徐有防偕入進伏上曰兵曹判書入侍賤臣承命出與李𡊠偕入進伏上敎文源曰卿旣是正卿何爲坐於兵判之下耶重臣任自降資在國體亦可謂不成說矣文源曰向日肅單旣書資憲大夫故然矣上曰此後卿處事似多難處至如上疏呈辭毋得爲之自今雖某職不可不出仕矣文源曰聖敎雖如此至於有官敎之職不敢行公矣上曰豈有無官敎之職耶勿爲過辭也命書傳敎曰擧行相妨都摠管李文源許遞今日政差出上敎有防曰高陽郡前路想必狹窄或有廣治之道耶有防曰雖以巡路言之每患狹隘今於幸行之際極爲狹窄不勝惶悶矣𡊠曰城內動駕闕門留門時建陽以東則摠府堂上從門隙祗受標信建陽以西則兵曹堂上祗受標信事曾已定奪各條笏記中當爲添錄故敢此仰達上曰依爲之出擧條𡊠曰城外動駕還宮時若値日暮仍留門則以信箭分付而兵曹節目則以標信擧行啓下不可不一番釐正此後則節目中以信箭擧行啓下何如上曰依爲之出擧條𡊠曰文武大小科及生進回榜人令京兆及該道歲首訪問草記或狀聞事曾有特敎定式矣濟州通政安後以去丁未年武科出身今當回榜之年年爲八十八歲渠則以老病末由越海其子出身尙燁持其父紅牌而來請得新紅牌賜花此是該道所當擧行者而渠旣上京連爲呼訴故敢此仰達矣上曰耽島人之回榜似必初有之事聞甚稀異花牌今日內造給於其子處使之齎傳仍令本牧優給宴需衣資牧使進往設樂以侑之以示朝家尊高年之意可也𡊠曰年前定式時回榜人仍令該曹特加一資事亦有下敎矣上曰依爲之出擧條𡊠曰十里外斥堠伏兵及傳語軍從略爲之之例抄出則甲辰年永陵幸行時斥堠伏兵元定二十名處減七名十名處減四名五名處減二名傳語軍每處三名矣旣承稟旨之命敢此仰達上曰依甲辰年例爲之可也出擧條鶴聞曰新除授全羅兵使沈時在忠淸水營任所坡州牧使吳載重時在長淵縣任所而有除朝辭赴任之命矣密符則全羅兵使沈以前任忠淸水使時所佩密符仍佩坡州牧使吳載重以坡州前牧使洪仁默所佩密符仍爲傳授諭書則安寶使院吏齎傳何如上曰依爲之坡州距京不遠則雖是直路該曹之以除朝辭磨鍊事甚不察當該堂上推考可也出擧條命書榻敎曰汰去及拿處宣傳官分揀𡊠曰城門開閉之規今方釐正揭板而經宿陵幸城門留門時宣傳官廳各條笏記則只以信箭祗受啓鑰載錄大典通編則以信箭標信俱到請出慈旨符驗許開載錄矣當依通編書揭而各條笏記中更爲釐正何如上曰依爲之出擧條命書傳敎曰政官牌招開政命退諸臣以次退出
정조 11년
丁未八月初六日未時上御誠正閣兵曹判書與回榜人入侍時右副承旨洪仁浩假注書趙台榮記事官李相璜金祖淳兵曹判書李𡊠濟州出身安尙燁以次進伏訖命尙燁立階下上敎尙燁曰爾父年今幾何尙燁曰今爲八十八歲矣上曰爾之兄弟爲幾何尙燁曰四兄弟矣上曰爾父所生孫爲幾何尙燁曰男孫爲三十六人女孫爲二十餘人矣命書傳敎曰今日召見濟州回榜人安後子出身尙燁年近九十聞其子孫亦甚衆多旣有造給花牌之命亦因兵判所奏依定式加資付同樞一款亦依徐挺文例爲之因此聞之徐挺文今年又是重試回榜云造給花牌使之謝恩𡊠曰向來回榜人徐挺文今年聞是重試回榜云何以爲之耶上曰事甚奇壯使之依例回榜兵判出去後考見前例謝恩日以付職名可也𡊠曰留都營狀啓例爲付撥而或有時急之事則京畿驛馬待令事曾有定式矣今亦依此擧行乎敢稟上曰依爲之出擧條𡊠曰日昨臣以前坡知僉使金漢升事有所陳達已蒙處分矣惠山僉使鄭信達謂有七十二歲老母病勢方苦屢次來見縷縷乞遞情理雖甚矜惻旣是法典之外故臣連加嚴飭促其赴任而除拜已久終不辭朝事甚可駭依金漢升例施行何如上曰雖是法典之外渠之情理在所矜念改差可也出擧條上曰守禦使同副承旨都承旨入侍賤臣承命出傳行都承旨沈豐之同副承旨南鶴聞守禦使金鍾秀以次進伏上敎鶴聞曰俄者宣傳官汰去傳敎旣命分揀則金益彬自在勿汰中以此分付兵曹可也命書判付訖鶴聞仁浩竝先退上敎鍾秀曰領相病狀何如鍾秀曰向經關格後尙未快差而姑觀數日當肅謝云矣上曰書啓中有亟收偕來之語果欲入來而然耶鍾秀曰然矣命退諸臣以次退出
정조 11년
行都承旨沈豐之坐左承旨未差右承旨李時秀坐左副承旨朴天衡坐直右副承旨洪仁浩坐同副承旨南鶴聞坐直注書金孝建病一員未差假注書申溆仕趙台榮仕直事變假注書申光岳仕
정조 11년
沈豐之啓曰大司憲尹師國未肅拜掌令權坪持平沈銖疏批未下執義趙錫穆掌令吳著持平吳彦敎俱在外監察茶時之意敢啓傳曰知道
정조 11년
南鶴聞啓曰來十一日朝參日次而毓祥宮秋享祭齋戒相値頉稟之意敢啓傳曰知道
정조 11년
南鶴聞啓曰來十一日輪對毓祥宮秋享祭齋戒相値頉稟之意敢啓傳曰知道
정조 11년
兵曹參判前望單子入之黃昇源落點
정조 11년
兵曹口傳政事以金益淳爲宣傳官
정조 11년
以江華留守狀啓捉虎校卒施賞事傳于南鶴聞曰中軍尹得逵之挺身當前爲民除害極爲可嘉賞典令兵判議于大臣明日草記稟處
정조 11년
以大司諫李益烍正言金孝眞牌不進罷職傳旨傳于南鶴聞曰只推
정조 11년
以原春監司狀啓鞫獄所關詗捕待義禁府知委擧行事傳于南鶴聞曰義禁府尙無稟旨之事該房問啓當捉與不捉令道臣商量從便擧行事分付
정조 11년
李時秀以兵曹言啓曰內吹螺赤及龍虎營兼內吹今秋等習角時賞格木依啓下別單四同八疋分等施賞之意敢啓傳曰知道
정조 11년
李時秀以訓鍊都監言啓曰依下敎金虎門弘化門廣智營入直本局軍兵及參操標下軍與永肅門入直局出身臣與兵曹判書臣李𡊠今月初八日中日廳眼同試取而竝待標信擧行之意敢啓傳曰知道
정조 11년
李時秀以訓鍊都監言啓曰本局兼內吹丙午秋等習角賞木綿三十九疋今春等習角賞木綿四十一疋秋等習角賞木綿四十八疋依啓下單子分等施賞之意敢啓傳曰知道
정조 11년
李時秀以禁衛營言啓曰依下敎瑞蔥臺參陣京鄕軍兵明日南別營鳥銃一巡試取而銅龍門西營入直軍則待標信赴試新營入直軍依例除標信應試後竝還入直之意敢啓傳曰知道
정조 11년
李時秀以禁衛營言啓曰本營兼內吹去丙午秋等及今丁未春秋等習角賞格依啓下單子木綿二同二十四疋分等施賞之意敢啓傳曰知道
정조 11년
李時秀以御營廳言啓曰依下敎瑞蔥臺參陣京鄕軍兵明日南小營鳥鏡一巡試取而東營集春營入直軍則待標信赴試新營入直軍依例除標信應試後竝還入直之意敢啓傳曰知道
정조 11년
李時秀以御營廳言啓曰本廳兼內吹丙午秋等習角賞木綿三十九疋今春等習角賞木綿三十八疋秋等習角賞木綿四十五疋依啓下單子分等施賞之意敢啓傳曰知道
정조 11년
李時秀以守禦廳言啓曰依下敎瑞蔥臺待令本廳前排軍兵等鳥銃一巡試放今月初八日訓鍊院設場試取之意敢啓傳曰知道
정조 11년
李時秀以摠戎廳言啓曰依下敎瑞蔥臺待令本廳前排軍兵等鳥銃一巡試放今月初八日訓鍊院設場試取之意敢啓傳曰知道
정조 11년
丁未八月初七日卯時上詣瑞蔥臺入侍時行都承旨沈豐之右承旨李時秀左副承旨朴天衡右副承旨洪仁浩假注書申溆趙台榮記事官李相璜金祖淳二直提學李秉模原任直閣徐鼎修鄭東浚待敎尹行任以次侍立上具戎服乘輿出賓陽門詣春塘壹降輿御幕次各營大將及京畿監司以次陞壇上行軍禮訖命各軍門行布陣法仍各試藝上曰今日試官及侍衛諸臣亦竝試射可也呼名官呼兵曹判書李𡊠等以次試射訖上曰入格人使之帳前受賞可也時秀曰今此試記不善修正頒賞之際不無虛實相蒙之弊當該試官推考何如上曰依爲之出擧條以次頒賞訖上乘輿出靑陽門入賓陽門還內諸臣退出
정조 11년
行都承旨沈豐之坐左承旨李時秀坐右承旨趙衍德坐直左副承旨朴天衡坐右副承旨洪仁浩坐同副承旨南鶴聞坐直注書金孝建病一員未差假注書申溆仕趙台榮仕直事變假注書申光岳仕
정조 11년
洪仁浩啓曰合辭連日闕啓事甚未安除在外疏批未下外未肅拜人員竝卽牌招何如傳曰允
정조 11년
傳于沈豐之曰今番陵幸時局內諸陵當遣大臣攝祭而順懷墓一體擧行此後西道五陵寢展拜時不待下敎本墓攝祭依陵享例節目中磨鍊事分付
정조 11년
以禮曹陵幸節目傳于沈豐之曰自陵所詣宿所時依例揷羽自高陽詣園所時除揷羽還宮時揷羽在前皆依此爲之似是不載於節目有此磨鍊之差異此後依此定式綏吉園則當自內酌獻只祭物措備事分付
정조 11년
傳于南鶴聞曰大臣留待
정조 11년
傳于趙衍德曰左議政入侍
정조 11년
兵曹口傳政事以鄭昌順爲守宮大將
정조 11년
以持平吳彦敎正言金孝眞牌不進罷職傳旨傳于洪仁浩曰只推
정조 11년
傳于南鶴聞曰行幸當前承傳擧行極爲苟艱宣傳官未差之代勿拘常格以曾經承傳人中今日政各別擇擬事分付
정조 11년
南鶴聞啓曰右承旨趙衍德纔已入侍矣臣吏兵批兼進之意敢啓傳曰知道